b'\n_START_ARTICLE_\nEduardas Bal\xc4\x8di\xc5\xabnas\n_START_PARAGRAPH_\nEduardas Bal\xc4\x8di\xc5\xabnas (1907 m. rugpj\xc5\xab\xc4\x8dio 24 d. Kizil Arvate, Turkm\xc4\x97nija \xe2\x80\x93 1975 m. rugpj\xc5\xab\xc4\x8dio 4 d. Taurag\xc4\x97je), muzikos mokytojas, choro ir orkestro dirigentas, kompozitorius.\n_START_SECTION_\nBiografija\n_START_PARAGRAPH_\nT\xc4\x97vas buvo vargonininkas, klarnetininkas ir kapelmeisteris. Jis savo s\xc5\xabn\xc5\xb3 i\xc5\xa1mok\xc4\x97 muzikos ra\xc5\xa1to ir groti pu\xc4\x8diamaisiais instrumentais. 1921 m. su t\xc4\x97vais atvyko \xc4\xaf \xc5\xa0iaulius, kur prad\xc4\x97jo groti pu\xc4\x8diam\xc5\xb3j\xc5\xb3 orkestre, eksternu i\xc5\xa1laik\xc4\x97 progimnazijos kurso egzaminus. 1926\xe2\x80\x931930 m. Klaip\xc4\x97dos muzikos mokykloje mok\xc4\x97si grie\xc5\xbeti smuiku pas \xc4\x8dek\xc5\xb3 pedagogus L. Haju\xc5\xa1\xc4\x85 ir E. Leichner\xc4\xaf. Grie\xc5\xbe\xc4\x97 moksleivi\xc5\xb3 simfoniniame orkestre (dirigavo S. \xc5\xa0imkus ir J. Gaubas) ir dainavo vyr\xc5\xb3 chore. Baig\xc4\x99s muzikos mokykl\xc4\x85, kur\xc4\xaf laiko mokytojavo Er\xc5\xbevilke, Rietave, Plung\xc4\x97je ir K\xc4\x97dainiuose._NEWLINE_Nuo 1937 m. iki mirties gyveno Taurag\xc4\x97je. Buvo kari\xc5\xa1ki\xc5\xb3 pu\xc4\x8diam\xc5\xb3j\xc5\xb3 orkestro kapelmeisteris, muzikos mokytojas gimnazijoje ir mokytoj\xc5\xb3 seminarijoje. Pokario metais mok\xc4\x97 muzikos ir dainavimo 1-ojoje ir 2-ojoje vidurin\xc4\x97se mokyklose, vadovavo vaik\xc5\xb3, vyresni\xc5\xb3j\xc5\xb3 klasi\xc5\xb3 moksleivi\xc5\xb3 ir miesto chorams bei pu\xc4\x8diam\xc5\xb3j\xc5\xb3 orkestrams. V\xc4\x97liau d\xc4\x97st\xc4\x97 vaik\xc5\xb3 muzikos mokykloje, chorved\xc5\xbei\xc5\xb3 ir pu\xc4\x8diam\xc5\xb3j\xc5\xb3 orkestr\xc5\xb3 vadov\xc5\xb3 metiniuose kursuose. Vienas pirm\xc5\xb3j\xc5\xb3 prad\xc4\x97jo rengti Taurag\xc4\x97s apskrities ir rajono meno m\xc4\x97g\xc4\x97j\xc5\xb3 olimpiadas, ap\xc5\xbei\xc5\xabras ir dain\xc5\xb3 \xc5\xa1ventes, buvo j\xc5\xb3 vyr. dirigentas. Suk\xc5\xabr\xc4\x97 pjesi\xc5\xb3 pu\xc4\x8diam\xc5\xb3j\xc5\xb3 orkestrui, dain\xc5\xb3 chorams ir solistams.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'